Eelnõu 19.01.2023

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**MÄÄRUS**

Kanepi 19.01.2023 nr 1-2/……

**Kanepi Vallavolikogu 23.01.2018 määruse nr 1 „Kanepi vallavara valitsemise kord“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punkti 6 alusel.

**§ 1. Kanepi Vallavolikogu 23.01.2018 määruses nr 1 „Kanepi vallavara valitsemise kord“ tehakse järgmised muudatused:**

**1)** § 1 lg 1 täiendatakse lausega järgmises sõnastuses:

„Korda kohaldatakse valla ametiasutusele (edaspidi vallavalitsus) ja ametiasutuse hallatavatele asutustele (edaspidi vallavalitsuse hallatav asutus) koos vara valitsemist, kasutamist ja käsutamist reguleeriva kehtiva seadusandluse ja kohaliku omavalitsuse õigusaktidega.“

**2)** § 1 lg 2 p 1 muudetakse ja sõnastatakse järgmiselt:

„1) elu- ja äriruumi ruumide kasutusse andmist;“

**3)** § 13 lõikes 1 asendatakse sõna „Vallavolikogu“ sõnaga „Vallavalitsus“

**4)** § 16 lg 1 muudetakse ja sõnastatakse järgmiselt:

„(1) Vallavara võõrandamise otsustab volikogu, kui:

1) võõrandatakse kinnisasi;

2) võõrandatakse muu vallavara, mille alghind on suurem kui 10 000 eurot.“

**5)** § 23 punkti 1 täiendatakse lausega „Enampakkumine on suuline, kirjalik või viiakse läbi vastavas internetikeskkonnas;“

**6)** § 24 lg 1 muudetakse ja sõnastatakse see järgmiselt:

„(1) Enampakkumine kuulutatakse välja Kanepi valla veebilehel ja vajadusel avaldatakse kuulutus muudes infokanalites.

**7)** § 24 lg 2 täiendatakse lausega järgmises sõnastuses:

„Korduval enampakkumisel võib kuulutuse avaldamise tähtaeg olla seitse kalendripäeva.“

**8)** Määrust täiendatakse § 301 järgmises sõnastuses:

„§ 301. Kirjaliku enampakkumise korraldamine elektroonilise oksjonina

(1) Kirjaliku enampakkumise võib läbi viia elektroonilise oksjonina selleks ettenähtud avaliku interneti portaali kaudu.

(2) Kirjaliku enampakkumise korraldamisel elektroonilise oksjonina viib enampakkumise korraldaja enampakkumise läbi konkreetse interneti portaali kasutustingimustel, lähtudes käesolevas korras sätestatust ulatuses, mis ei ole vastuolus elektroonilise oksjoni mõttega ja oksjoni läbiviimiseks kasutatava interneti portaali kasutustingimustega.

(3) Elektroonilise oksjoni korraldamisel võib enampakkumise korraldaja anda kokkuleppega enampakkumise protokolli koostamise kohustuse üle kolmandale isikule.“

**9)** Määrust täiendatakse 6. jaoga järgmises sõnastuses:

„6. jagu Vallavara mahakandmine ja nõuetest loobumine

§ 321. Vallavara mahakandmine

(1) Vallavara kantakse maha, kui:

1) vara on muutunud kasutamiskõlbmatuks ning selle võõrandamine ei ole võimalik;

2) vara säilitamine on ebaotstarbekas;

3) vara on osaliselt või täielikult hävinud (sealhulgas varastatud vms).

(2) Põhivara mahakandmise otsustab valitsus, bilansivälise vara mahakandmise otsustab inventeerimiskomisjon. Kui põhivara kantakse osaliselt maha ümberehitamise käigus, otsustab mahakandmise põhivarade arvele võtmise komisjon.

(3) Vallavara mahakandmine toimub raamatupidamise sise-eeskirjas sätestatud korras

§ 332. Vallavara hulka kuuluvate nõuete esitamine ja nõuetest loobumine

(1) Nõuded võlgnike suhtes esitab vallavalitsuse ametiasutus või ametiasutuse hallatava asutuse juht, kohtulikus korras vallavalitsus.

(2) Kui vallavara hulka kuuluv nõue osutub lootusetuks või nõude aluseks olevad dokumendid on puudulikud, otsustab nõude esitamisest, hagist või sissenõude pöördumisest loobumise:

1) volikogu, kui nõue on suurem kui 10 000 eurot;

2) vallavalitsus, kui nõue on väiksem kui 10 000 eurot.

(3) Võlgnikuga võib sõlmida kokkuleppeid nõude vähendamiseks, kui see on konkreetseid asjaolusid arvestades põhjendatud ja vallale kasulik. Kokkuleppe sõlmimise otsustab:

1) volikogu, kui nõue on suurem kui 10 000 eurot;

2) vallavalitsus, kui nõue on kuni 10 000 eurot.“

**§ 2. Määruse rakendamine**

Määrus jõustub kolmandal päeval pärast Riigi Teatajas avaldamist.

### Piret Rammul

### volikogu esimees

**SELETUSKIRI**

Kanepi Vallavolikogu määruse eelnõule

**Kanepi Vallavolikogu 23.01.2018 määruse nr 1 „Kanepi vallavara valitsemise kord“ muutmine**

Kohaliku omavalitsuse korralduse seaduse § 22 lõike 1 punkt 6 kohaselt kuulub volikogu ainupädevusse vallavara valitsemise korra kehtestamine. Kanepi vallavara valitsemise kord on kehtestatud volikogu 23.01.2018 määrusega nr 1.

Volikogu 15.12.2022 esitas revisjonikomisjon ettepaneku muuta määruse § 16 lõiget 1 selliselt, et kinnisasja võõrandamine kuulub volikogu ainupädevusse. Muu vallavara võõrandamise otsustab volikogu, kui võõrandatava vara väärtus on suurem kui 10 000 eurot. Istungil esitas vallavanem ettepaneku lükata eelnõu arutelu järgmisele istungile, et esitada täiendavaid muudatusi määrusele. Vallavalitsuse 04.01.2023 esitati täiendavad ettepanekud. Ettepanekutega on tutvunud ja need heaks kiitnud volikogu majandus- ja eelarvekomisjon 10.01.2023 toimunud koosolekul.

Eelnõuga esitatakse järgmised muudatusettepanekud.

1. § 1 lõiget 1 täiendatakse täpsustusega, et korda kohaldatakse valla ametiasutusele (edaspidi vallavalitsus) ja ametiasutuse hallatavatele asutustele (edaspidi vallavalitsuse hallatav asutus) koos vara valitsemist, kasutamist ja käsutamist reguleeriva kehtiva seadusandluse ja kohaliku omavalitsuse õigusaktidega.

2. § 1 lõige 2 punkti täiendatakse, et vallavara kord ei reguleeri lisaks eluruumi üürile andmisele ka äriruumi üürile andmist.

3. § 13 lõikes 1 delegeeritakse elu-ja äriruumi üürile andmise korra kehtestamine vallavalitsusele.

4. § 16 lõikes 1 muudetakse vallavara võõrandamise otsustuspädevust. Kui tegemist on kinnisasja võõrandamisega, otsustab selle, sõltumata vara väärtusest, volikogu. Vallasasja puhul on otsustuspädevus vallavalitsusel asja osas, mille väärtus on kuni 10 000 eurot. Ettepaneku on esitanud revisjonikomisjon.

5. § 23 punktis üks täpsustatakse enampakkumise viisid. Enampakkumine võib olla suuline, kirjalik või viiakse see läbi vastavas internetikeskkonnas.

6. § 23 lõiget 1 muudetakse ja jäetakse välja, et vajadusel avaldatakse enampakkumise kuulutus kohaliku või riikliku tähtsusega ajalehes. Uue sõnastuse kohaselt avaldatakse kuulutus muudes infokanalites. Tänasel päeval on peamised infokanalid elektroonilised, vajadusel saab siiski avaldada kuulutuse ka ajalehes.

7. § 24 lõiget 2 täiendatakse tingimusega, et korduv enampakkumine võib kesta 7 kalendripäeva. Esmase enampakkumise kestuseks jääb 14 päeva.

8. Määrusesse lisandub § 301, mis reguleerib elektroonilise oksjoni korraldamist. Elektrooniline oksjon korraldatakse selleks sobivas interneti portaalis. Näiteks kinnisasjade puhul kasutatakse keskkonda varaleidja.ee, vallasasjade puhul osta.ee, sõidukite puhul auto24.ee keskkonda. Nii jõuab enampakkumine võimalikult laia ringi huvilisteni.

9. Määrusesse lisatakse jagu 6, mis reguleerib vara mahakandmist ja nõuetest loobumist. Vastav regulatsioon kehtivas määruse puudus. Määratakse vara mahakandmise reegild ning otsustamise kord. Nõuetest loobumise puhul delegeeritakse kuni 10 000 eurose nõude maha kandmine vallavalitsusele, alates 10 000 eurost on otsustuspädevus volikogul.

Eelnõuga ei kaasne eelarvelisi muudatusi.

Määruse vastu võtmiseks on vajalik volikogu poolthäälte enamus.

Määrus jõustub kolmandal päeval peale Riigi Teatajas avaldamist.

Eelnõu koostas

Katrin Slungin

vallasekretär